PJWขายหุ้น3.6-3.7บาท 20-22ก.พ.
“ปัญจวัฒนาพลาสติก” กำหนดราคาขายหุ้นใหม่ที่ 3.58-3.68 บาท
9 ก.พ. 2555

“ปัญจวัฒนาพลาสติก” กำหนดราคาขายหุ้นใหม่ที่ 3.58-3.68 บาท 
สรุปราคาขายวันที่ 16 ก.พ. ก่อนเปิดให้จองซื้อหุ้นระหว่างวันที่ 20-22 ก.พ. 
นายสมภพ กีระสุนทรพงษ์ กรรมการผู้อำนวยการ บริษัทหลักทรัพย์ (บล.) ฟินันเซีย ไซรัส ในฐานะผู้จัดการการจำหน่ายและรับประกันการจำหน่ายหุ้นสามัญเพิ่มทุน บริษัท ปัญจวัฒนาพลาสติก หรือ PJW เปิดเผยว่า ทางผู้จัดการการจัดจำหน่ายและรับประกันการจำหน่าย และบริษัทได้กำหนดช่วงราคาขายหุ้น PJW ที่ 3.58-3.68 บาท ซึ่งพิจารณาจากอัตราส่วนราคาต่อกำไรสุทธิของตลาดหลักทรัพย์เอ็มเอไอและบริษัทจดทะเบียนที่ประกอบธุรกิจคล้ายคลึงกับบริษัท
สำหรับราคาที่แน่นอนนั้นจะสรุปได้ในวันที่ 16 ก.พ. ก่อนจะเปิดให้จองซื้อหุ้นระหว่างวันที่ 20-22 ก.พ. พร้อมทั้งคาดว่าหุ้นของ PJW จะเริ่มทำการซื้อขายในตลาดหลักทรัพย์เอ็มเอไอได้ประมาณวันที่ 28 ก.พ.นี้ 
นายสมภพ เชื่อว่าหุ้น PJW จะได้รับความสนใจจากนักลงทุนอย่างแน่นอน เนื่องจาก PJW เป็นผู้ผลิตและจำหน่ายบรรจุภัณฑ์พลาสติกที่มีความโดดเด่นด้านการออกแบบ การวิจัย และพัฒนาบรรจุภัณฑ์ รวมถึงการควบคุมคุณภาพผลิตภัณฑ์ นอกจากนี้ PJW ยังมีศักยภาพในการเติบโตได้อย่างมีนัยสำคัญในอนาคต ซึ่งจะไม่จำกัดอยู่เพียงตลาดในประเทศไทยเท่านั้น การลงทุนในประเทศจีนซึ่งเป็นตลาดที่ใหญ่มาก บริษัทก็เพิ่งเริ่มเข้าไปทำธุรกิจได้ไม่ถึง 1 ปี จึงยังมีโอกาสต่อยอดการเติบโตได้อีกมาก